በአደንዛዥ አስተሳሰብ የተመረዙ ወጣቶች ለአገሪቷ ሥጋት እንዳይሆኑ ሊሰራበት ይገባል
 አዲስ አበባ፡- በርካታ ወጣቶች በአደንዛዥ እና በተበላሸ አስተሳሰብ በመበረዛቸው ለአገር ተስፋ ሳይሆን ሥጋት እየሆኑ መምጣታቸውን የተለያዩ ምሁራን ገለጹ። በወጣቶች ስብዕና ዙሪያ የተጠናከረ ስራ መስራት ይገባል። የሱስና ሱሰኝነት ተጋላጭነት ቅነሳ ህክምናና መልሶ ማገገም ስልጠና ባለሙያው ወጣት ኤሊያስ ካልዕዩ እንደገለጸው፤ ወጣቱ በተበላሸ አስተሳሰብ መመረዙ አዳዲስ ሥራዎችን ከመሥራት ይልቅ በተሠራው ላይ አቃቂር ማውጣት፤ የሚሠራን አካል መተቸት፣ ራስን እንደ አዋቂ አድርጎ መቁጠር የሚታዩ ችግሮች ናቸው። ‹‹የእኔ ብሔር አንደኛ የሌላው ሁለተኛ›› የሚለው ሐሳብ መነሻው የአደንዛዥ አስተሳሰብ ውጤት መሆኑን ጠቅሰው፤ የአስተሳሰቡ ስፋት ወጣቱን ገንዘብና ቁሳቁስ ከሰው አብልጦ እንዲወድ፣ የሰውን ክቡርነት እንዳይቀበል የሚያደርግ የአስተሳሰብ ዝንፈት ባለቤት እንዲሆን አድርጎታል። ይህ ደግሞ አገርን አደጋ ውስጥ እንድትገባ እያደረገ መሆኑን አስረድቷል።‹‹አደንዛዥ አስተሳሰብ ማለት ግለሰቦች ስለራሳቸው፣ ስለማህበረሰባቸው፣ ስለአገራቸው፣ ስለሚጠቀሙት ነገር ያላቸው አስተሳሰብ የተዛባ መሆን እና የተዛባ መረጃና እውቀትን እንደ እውነት አድርጎ መቀበል መጀመር ነው›› የሚለው ባለሙያው፤ ወጣቱ አሁን አፀያፊ ነገሮችን ማድረግ የጀመረው የአደንዛዥ አስተሳሰብ ሰለባ በመሆኑ ነው። ስለዚህ መንግሥት፣ ማህበረሰቡና ግለሰቦች በወጣቱ አዕምሮ ልማት ላይ ሊሠሩ ይገባል ሲል አሳስቧል። በደብረብርሃን ዩኒቨርሲቲ የሥነ ዜጋና ሥነ ምግባር መምህር ሃሳቡ ተስፋ እንደሚናገሩት፤ ከቅርብ ዓመታት ወዲህ በወጣቱ ዘንድ ነውር የሚባል ነገር ጠፍቷል። ለዚህም ዋና መንስኤው በጥላቻ የተሞላ አዕምሮ ባለቤት እንዲሆን በመደረጉ ነው። ወጣቱን የማያገናዝብ፣ አስቦና አሰላስሎ ነገሮችን የማይመለከት እንዲሁም ምክንያታዊ ባለመሆኑ ለአገር ተስፋ ሳይሆን አደጋ ፈጣሪ ሆኗል። ይህ ደግሞ ሀገር ተረካቢነቱን ጥያቄ ውስጥ ያስገባዋል። ወጣቱ ከሰውነት ተራ ወጥቶ በሪሞት እንደሚታዘዝ ማሽን እየሆነ መምጣቱን የሚያነሱት መምህሩ፤ አሁን በስሜት እና በተበላሸ አስተሳሰብ እየተመራ በመሆኑ ማወቅ የሚገባውን ያህል እየጠየቀና እያወቀ አይደለም ብለዋል። ወጣቱ መብትና ግዴታውን በሚገባ ስላልተገነዘበ በተነዳበት መንገድ እየሄደ ነው ያሉት መምህሩ መንግሥት መብትና ግዴታን ማሳወቅ፣ ጥፋት ሲያጋጥምም በሕግ አግባብ ተጠያቂ ማድረግ እንዳለበት ገልጸዋል። ለሚስተዋለው ችግር የመማር ማስተማሩ ዘዴና የልጆች የአስተዳደግ ሁኔታም ትልቅ አስተዋፅኦ ስላለው የትምህርት ሥርዓቱ መስተካከል እንዳለበት ጠቁመዋል። ‹‹ግዴታ ያለመብት ሊኖር ይችላል፤ መብት ግን ያለግዴታ አይኖርም›› የሚሉት የሥነ ዜጋና ሥነ ምግባር መምህሩ፤ ሞጋች ማህበረሰብ ባለመፈጠሩና መብቱን ብቻ በማየቱ አሁን ያለው ወጣት ከመሥራት ይልቅ የሌላውን ሀብት ሲያይ ዓይኑ የሚቀላ፤ ለእኔ ብቻ የሚል፤ የመንጠቅ መብት የተጠናወተው እየሆነ መምጣቱን አንስተዋል። በማያውቋቸው ሴረኞች በመንጋ አስተሳሰብ እየተመራ ንብረት ከማውደም አልፎ በአሰቃቂ ሁኔታ ሰው ወደመግደሉ እየገባ ነው። በመሆኑም መንግሥት ወጣቱ ላይ መሥራት እንዳለበት ሲሉ መክረዋል። ማህበረሰቡ ልጆቹን ሲያሳድግ
ሕግና ሥርዓት ባለው
መልኩ ባለመሆኑ የሌላውን
ዜጋ መብት ጭምር
እየተጋፋ እንዲሄድ እንዳደረገው
ጠቁመው፤ ይህም በማህበረሰቡ
ዘንድ ሊሠራበት እንደሚገባ
አስገንዝበዋል።አዲስ ዘመን
ሐምሌ 19 ቀን 2012 ዓ.ም በ ጽጌረዳ ጫንያለው